Je messires Jaiques de Nam, chevaliers, fais savoir à touz... que j’ay pris et prem en fié lige et en chasemant de ma noble dame Lore.., en accressance dou fié que devant tenoie de li, cent soudées de terre à estevenans, lesquex je li hai assignées et assises, c’est assavoir sur le meis Wauchier à Mochaut, à Deserviler, lequel meis je li hai assis pour dous meis, et ouquel meys il y a cinc hommes, qui tient douze jornax de terre arauble en fin, et les prez à cinc charrées de fayn, et, pour amender ces choses dessusdites, le prey Faucognier, où l’on fait bien trois charrées de fayn, et ont cest dui meis chasaut et cheneviere; après, sus le meys à Goygeul, à Deserviler, et le prez à dues charrues de fain, et dous chesaus et doues chenevieres; après, sus la quarte partie de l’un des quartiers de la forest de Mance, et la moie partie des corvées des charrues, ce est assavoir VI charrues chascun an, et la moie partie des fromaiges des fructeries, et quanque je hai ne doi avoir à Deserviler es justises et en toutes autres choses. Et toutes ces choses dessusdites promet je, per ma foy donée corporel[mant], à ma devantdite dame garantir, deffendre et appaisier contre toutes genz et en touz leus, et que encontre ne venray, par moi ne par autrui, dois ores en avant, ne consentirai que autres hi viegne; renunçant... En tesmoignaige de ceste chose, j’ai requis et fait metre en ces presantes lettres le seal de Saint-Anathoile de Salins... Ce fut fait le mardi après feste Touz Sainz, l’am Nostre Signour mil douz cenz et septante et trois.